Document ID: 32012D0111

DECIZIA DE PUNERE ÎN APLICARE A COMISIEI
din 10 februarie 2012
de modificare a Deciziei 2007/453/CE în ceea ce privește statutul privind ESB al Danemarcei și Panama
[notificată cu numărul C(2012) 678]
(Text cu relevanță pentru SEE)
(2012/111/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 5 alineatul (2) al treilea paragraf,
întrucât:
(1)
Regulamentul (CE) nr. 999/2001 stabilește norme pentru prevenirea, controlul și eradicarea encefalopatiilor spongiforme transmisibile (EST) la animale. În acest scop, statutul privind encefalopatia spongiformă bovină (ESB) al statelor membre sau al țărilor terțe sau al regiunilor acestora (denumite în continuare „țări sau regiuni”) se determină, în conformitate cu articolul 5 alineatul (1) și anexa II din Regulamentul (CE) nr. 999/2001, prin clasificarea în una dintre cele trei categorii, în funcție de riscul de ESB implicat, și anume risc neglijabil de ESB, risc controlat de ESB și risc nedeterminat de ESB.
(2)
Anexa la Decizia 2007/453/CE a Comisiei din 29 iunie 2007 de stabilire a statutului privind ESB al unui stat membru, al țărilor terțe sau al uneia dintre regiunile acestora în funcție de riscul de contaminare cu ESB (2) enumeră țările sau regiunile în funcție de statutul lor privind riscul de ESB.
(3)
Organizația Mondială pentru Sănătatea Animalelor (OIE) deține un rol esențial în ceea ce privește încadrarea țărilor sau regiunilor în categorii în funcție de riscul de ESB și utilizează criterii echivalente cu cele stabilite în anexa II la Regulamentul (CE) nr. 999/2001. Lista din anexa la Decizia 2007/453/CE ține seama de Rezoluția nr. 18 - Recunoașterea statutului membrilor privind encefalopatia spongiformă bovină - adoptată de OIE în mai 2010 și referitoare la statutul privind ESB al statelor membre și al țărilor terțe (3).
(4)
În luna mai 2011, OIE a adoptat Rezoluția nr. 17 - Recunoașterea statutului membrilor privind riscul de encefalopatie spongiformă bovină. Rezoluția respectivă a confirmat că Danemarca și Panama au un risc neglijabil de ESB. Prin urmare, lista din anexa la Decizia 2007/453/CE ar trebui modificată în vederea alinierii la rezoluția respectivă în ceea ce privește țările menționate (4).
(5)
Prin urmare, Decizia 2007/453/CE ar trebui să fie modificată în consecință.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2007/453/CE se înlocuiește cu textul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 10 februarie 2012.

Labels: 0
18
6